นายกรัฐมนตรี ยืนยันวัคซีนโควิด-19 ล็อตแรก 2 แสนโดสถึงไทยปลายกุมภาพันธ์นี้ เตรียมฉีดให้กลุ่มเสี่ยงตามแผน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยความคืบหน้าเรื่องการฉีดวัคซีนให้กับคนไทยล็อตแรก หลังจากที่ทางจีนยืนยันว่าจะสามารถส่งออกวัคซีน “ซิโนแว็กซ์”ได้ตามสัญญาที่ให้ไว้ โดยยืนยันว่า วัคซีนโควิด-19 ล็อตแรกจะส่งเข้ามาให้ไทยอย่างแน่นอน ในช่วงปลายเดือนกุมภาพันธ์นี้ จำนวน 2 แสนโดส จากนั้นจะทยอยเข้ามาตามลำดับ โดยเดือนมีนาคม 2564 จำนวน 8 แสนโดส และเมษายน 2564 จำนวน 1 ล้านโดส ซึ่งทางสำนักงานคณะกรรมการอาหารและยา หรือ อย.ของไทยได้ดำเนินการทุกอย่างด้วยความรอบคอบและรัฐบาลมีแผนการฉีดวัคซีนแล้ว โดยจะฉีดให้กับประชาชนกลุ่มเสี่ยง เช่น ผู้ปฏิบัติงานเสี่ยง กลุ่มพื้นที่เสี่ยง หรือทำกิจการที่มีความเสี่ยงนายกรัฐมนตรี ยังกล่าวถึงกรณีที่ชาวประมง ร้องเรียนให้เพิ่มวันทำการประมง ภายหลังได้รับผลกระทบจากสถานการณ์การแพร่ระบาดของโรคโควิด-19 โดยคณะกรรมการนโยบายการประมงแห่งชาติได้หารือพิจารณาแนวทางแก้ปัญหาตามความเหมาะสมแล้ว ซึ่งยืนยันว่ารัฐบาลไม่ได้นิ่งนอนใจ เร่งแก้ปัญหาการประมงเพื่อบรรเทาความเดือดร้อน แต่ย้ำว่าทุกอย่างต้องปฏิบัติตามกฏเกณฑ์ของมาตรการและแนวทางป้องกันปัญหาการทำประมงที่ผิดกฎหมาย การประมงที่ขาดการรายงานและการประมงที่ขาดการควบคุม (IUU)